《子夜吴歌九解赠殷近夫》
明代·郑善夫

郎今落海滨，侬亦可怜身。不见昌阳草，何曾生要津。

侬身不下堂，郎居隔江水。虽则隔江水，思心日万里。

昔别于何时，十载参与商。岂是无所见，狼嘴夜夜张。

夜夜抚素琴，恻恻生怨慕。枯桐在膝上，梧子在何处。

融融四五月，婉婉采莲女。海上无芙渠，谁则识莲子。

低头摘荷叶，举头看月光。归来觅剪刀，为欢制衣裳。

终日对海棠，终夜不成寐。何以不成寐，花开侬独自。

登楼看双星，蜘蛛在楼角。绵绵腹中丝，求匹不能得。

欢去一何久，欢来一何晏。来时何所赠，双双云锦段。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。